Κυβερνοεπιθέσεις κατά κορυφαίων τουρκικών τραπεζών και κατά του στρατού μισθοφόρων "Sadat" του τούρκου προέδρου Ταγίπ Ερντογάν πραγματοποίησε η ελληνική ομάδα χάκερ Anonymous Greece σε συνεργασία με τους Anonymous Kurdistan και την ελληνική κοινότητα Greek BlackHat Community.

ADVERTISING

Οι επιθέσεις αυτές έρχονται λίγο μετά το θερμό επεισόδιο στα Ίμια αλλά και εν μέσω της επιχείρησης του τουρκικού στρατού στο Αφρίν της βορείου Συρίας εναντίον των Κούρδων ανταρτών.

H ανακοίνωση των Anonymous Greece στην ιστοσελίδα medium.com:

"Δεν υπάρχουν άλλα λόγια για την Τουρκία. Είσαι διαβολική. Οι Anonymous Greece, Anonymous Kurdistan, η ελληνική κοινότητα Greek BlackHat Community και πολλές άλλες ομάδες χάκερ σου επιτίθενται καθημερινά. Το τελευταίο μας χτύπημα ήταν πολύ καλό. Η κορυφαία σου τράπεζα δέχεται επιθέσεις και οι περισσότερες από αυτές έχουν χακαριστεί και παραβιαστεί. Η ιστοσελίδα του μισθοφορικού στρατού του Ερντογάν "διαγράφηκε" μετά από ισχυρή επίθεση".

Συγκεκριμένα, μεταξύ άλλων δέχθηκε επίθεση η τουρκική τράπεζα Ziraat Bankasi. Παραβιάστηκαν e-mails και κωδικοί πρόσβασης, ενώ οι Anonymous "έριξαν" το site των μισθοφόρων "Sadat".

Αξίζει να σημειωθεί πως οι μισθοφόροι "Sadat" ή "Φρουροί της Επανάστασης" αποτελούν μια στρατιωτική οργάνωση που συγκροτήθηκε επίσημα το 2012 από τον Αντνάν Τανριβερντί, ο οποίος αποστρατεύτηκε το 1996. Επισήμως, "είναι μια στρατιωτική συμβουλευτική εταιρεία που παρέχει εκπαίδευση στον τομέα της παγκόσμιας άμυνας και της εσωτερικής ασφάλειας", όπως αυτοπροσδιορίζεται.

Οι πρώτες πληροφορίες για την δράση της Sadat έγινες γνωστές το 2016 όταν ο πληροφοριοδότης Fuat Avni μέσα από τους λογαριασμούς του στο Twitter ισχυρίστηκε πως η Sadat είχε δημιουργηθεί ως ένας μυστικός στρατός και πως είχε αναμειχθεί στην εκπαίδευση των τζιχαντιστών του ISIS σε στρατόπεδα στη Συρία με τη βοήθεια των Τουρκικών Μυστικών Υπηρεσιών (ΜΙΤ).

Ο Fuat Avni υποστήριξε ακόμη πως η Sadat έπαυσε τη λειτουργία της στη Συρία όταν διεθνείς υπηρεσίες πληροφοριών έμαθαν για την παροχή εκπαίδευσης στους τζιχαντιστές, οπότε και η Sadat ανέλαβε άλλον ρόλο, την εκπαίδευση των "νεολαίων" του κυβερνόντος κόμματος της Τουρκίας , την "Νεανική και Οθωμανική Δομή".

Σύμφωνα με τον ίδιο, η δράση της Sadat έγινε αντιληπτή για πρώτη φορά μετά την κατάρρευση των περσινών ειρηνευτικών συνομιλιών της τουρκικής κυβέρνησης με τους Κούρδους, με βουλευτές του φιλοκουρδικού κόμματος να καταθέτουν κοινοβουλευτικές ερωτήσεις αναφορικά με την δράση της "εταιρείας" στις κουρδικές περιοχές.